text: Se fotos: Skib fjernet fra å i løbet af natten
  30 juni 2014 kl. 09.17
  Det gode skib Styrvolt har igen fået vand under kølen. Omgivet af glade studenter og andre natteravne blev skibet hejst op af Sønderåen i Vejle natten til lørdag. (Klik på billedet ovenfor for at se flere fotos)
  - Tidspunktet blev valgt, fordi den store kran var ledig der, fortæller områdechef i Natur, Vej og Genbrug, Jørgen Chris Madsen til TV SYD.
  Styrvolt har ligget et år i åen. Den skulle bruges til receptioner og lignende.
  Men sandaflejringer betød, at den hurtigt kom til at stå på bunden.
  - Og det kan den ikke holde til i det lange løb. Samtidig kippede båden så meget, at vi valgte, at den ikke længere måtte bruges til de forskellige ting, siger Jørgen Chris Madsen.
  Løftet af den gamle galease forløb gnidningsfrit:
  - Vi begyndte ved 22-tiden, og det varede til ud på natten. Vi måtte ikke grave skibet frit, og der er ikke sket skader.
  Styrvolt ligger nu i havnen. Og hun flyder fint. Hen over sommeren skal politikerne så tage stilling til en ny placering af skibet, siger Jørgen Chris Madsen til TV SYD.
  
  